b"\n_START_ARTICLE_\nAlmed\xc3\xadxer\n_START_SECTION_\nGeografia\n_START_PARAGRAPH_\nEl terme municipal d'Almed\xc3\xadxer est\xc3\xa0 enclavat en la seua totalitat dins del parc natural de la Serra d'Espad\xc3\xa0. Est\xc3\xa0 situat en el seu vessant meridional, en el sector \xc3\xa9s de la comarca de l'Alt Pal\xc3\xa0ncia. La seua orografia \xc3\xa9s accidentada, amb punts d'altures de 918 metres (Herrera) i 979 metres (Cullera), les seues muntanyes es troben cobertes de sureres, pins i carrasques. El paisatge d'Almed\xc3\xadxer correspon al propi de la Serra d'Espad\xc3\xa0, declarada parc natural. Destaquen m'ell els meravellosos boscos de sureres de qu\xc3\xa8 s'extrau el suro._NEWLINE_La manera m\xc3\xa9s senzilla d'arribar \xc3\xa9s a trav\xc3\xa9s de l'autopista A-23 de Sagunt a Somport fins a arribar a l'altura de Sogorb, on s'enlla\xc3\xa7a amb la carretera CV-200, carretera que finalitza en la localitat de Vila-real, pr\xc3\xb2xima a la capital provincial. El poble es troba a 71\xc2\xa0km de la ciutat de Val\xc3\xa8ncia i 47\xc2\xa0km de Castell\xc3\xb3 de la Plana.\n_START_SECTION_\nHist\xc3\xb2ria\n_START_PARAGRAPH_\nEncara que hi ha algun jaciment del per\xc3\xadode iber i han aparegut algunes restes romanes, l'actual localitat t\xc3\xa9 un clar origen musulm\xc3\xa0. Va ser conquistada per les tropes de Jaume I d'Arag\xc3\xb3 en 1238. Despr\xc3\xa9s de diversos canvis d'amo, la localitat va passar a formar part de la fam\xc3\xadlia Centelles. A pesar de la conquista cristiana, la poblaci\xc3\xb3 musulmana continuava sent majorit\xc3\xa0ria, generant m\xc3\xbaltiples revoltes fins a la seua derrota definitiva en 1528, en l'anomenada batalla d'Almed\xc3\xadxer, que va posar fi a la rebel\xc2\xb7li\xc3\xb3 dels moriscos en el Regne de Val\xc3\xa8ncia. En 1611, despr\xc3\xa9s de l'expulsi\xc3\xb3 dels moriscos, el marqu\xc3\xa9s de Quirra, Gilabert Carroz de Centelles va atorgar davant de notari carta pobla per al lloc d'Almed\xc3\xadxer que havia quedat totalment despoblat. Els cognoms dels primers pobladors foren Torres, Talamantes, Tortajada, Sebasti\xc3\xa1n, Terol\xc3\xadn, Monz\xc3\xb3n, Salvador, Selma, del Riu, Mag\xc3\xa1n, Veo, Maci\xc3\xa1n, Tejedo, Rubio, P\xc3\xa9rez, M\xc3\xadnguez, Juan, Puig, Ib\xc3\xa1\xc3\xb1ez, Ruiz, Chos, Bad\xc3\xada, Ballester i Esteban, procedents la majoria de les ve\xc3\xafnes X\xc3\xa8rica i Sogorb. Amb el temps moltes d'estes fam\xc3\xadlies van abandonar la poblaci\xc3\xb3 sent reempla\xc3\xa7ades per altres procedents de les altres localitats de la zona com la Pobla d'Aren\xc3\xb3s, Vilamalur, Alg\xc3\xadmia d'Almonesir o el sud de la prov\xc3\xadncia de Terol, apareixent cap al segle XVII altres cognoms que s\xc3\xb3n els actuals de la localitat, com ara Gij\xc3\xb3n, Gin\xc3\xa9s, Latorre, Monzon\xc3\xads o Castanyer.\n_START_SECTION_\nEconomia\n_START_PARAGRAPH_\nTradicionalment l'economia d'Almed\xc3\xadxer ha estat basada en l'agricultura de sec\xc3\xa0, sent predominant les oliveres i els ametlers. No obstant aix\xc3\xb2, en l'actualitat tamb\xc3\xa9 tenen gran import\xc3\xa0ncia per a l'economia local una planta embotelladora d'aigua i una formatgeria.\n_START_SECTION_\nCultura\n_START_PARAGRAPH_\nEs realitzen activitats culturals (cine, teatre, entre altres) durant tots els caps de setmana de juliol. El primer dissabte d'agost se celebra la Setmana Cultural. Les festes s'inicien el segon dissabte d'agost en honor de la Divina Pastora i els sants de la Pedra._NEWLINE_La gastronomia \xc3\xa9s molt variada, d'entre la qual destaquen els seus embotits, l'olla, t\xc3\xadpic plat a base de verdures, el bullit, tamb\xc3\xa9 de verdures i, per descomptat, la paella valenciana. La rebosteria t\xc3\xadpica compr\xc3\xa8n des de la fullosa, coca de molles, coca de figues seques fins al delgao d'ametles o anous. A m\xc3\xa9s \xc3\xa9s coneguda l'aigua d'Almed\xc3\xadxer, de gran qualitat i sense oblidar-nos dels seus vins, d'elaboraci\xc3\xb3 tradicional."